62021CJ0446
BREITHIÚNAS NA CÚIRTE (an Ceathrú Dlísheomra)
4 Deireadh Fómhair 2024 (
*1
)
(Tarchur chun réamhrialú – Daoine nádúrtha a chosaint i ndáil le sonraí pearsanta a phróiseáil – Rialachán (AE) 2016/679 – Líonraí sóisialta ar líne – Coinníollacha ginearálta úsáide a bhaineann le conarthaí a thugtar i gcrích idir ardán digiteach agus úsáideoir – Fógraíocht phearsantaithe – Airteagal 5(1)(b) – Prionsabal an teorannaithe de réir cuspóra – Airteagal 5(1)(c) – Prionsabal an íoslaghdaithe sonraí – Airteagal 9(1) agus (2) – Catagóirí speisialta sonraí pearsanta a phróiseáil – Sonraí maidir le gnéaschlaonadh – Sonraí a cuireadh ar fáil go poiblí ag an ábhar sonraí)
I gCás C‑446/21,
IARRAIDH ar réamhrialú faoi Airteagal 267 CFAE, ón Oberster Gerichtshof (an Chúirt Uachtarach, an Ostair), trí bhreith an 23 Meitheamh 2021, a fuarthas ag an gCúirt an 20 Iúil 2021, sna himeachtaí
Maximilian Schrems
v
Meta Platforms Ireland Ltd, Facebook Ireland Ltd roimhe seo,
AN CHÚIRT (an Ceathrú Dlísheomra),
agus í comhdhéanta mar seo a leanas: C. Lycourgos, Uachtarán Dlísheomra, O. Spineanu-Matei, J.-C. Bonichot, S. Rodin agus L.S. Rossi (Rapóirtéir), Breithiúna,
Abhcóide Ginearálta: A. Rantos,
Cláraitheoir: N. Mundhenke, Riarthóir,
ag féachaint don nós imeachta i scríbhinn agus tar éis éisteacht an 8 Feabhra 2024,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
Maximilian Schrems, ag K. Raabe-Stuppnig, Rechtsanwältin,
–
Meta Platforms Ireland Ltd, ag K. Hanschitz, H.-G. Kamann, S. Khalil, B. Knötzl agus A. Natterer, Rechtsanwälte,
–
Rialtas na hOstaire, ag A. Posch, J. Schmoll, C. Gabauer, G. Kunnert agus E. Riedl,
–
Rialtas na Fraince, ag R. Bénard agus A.-L. Desjonquères, i gcáil Gníomhairí,
–
Rialtas na hIodáile, ag G. Palmieri, i gcáil Gníomhaire, le cúnamh ó E. De Bonis, avvocato dello stato,
–
Rialtas na Portaingéile, ag P. Barros da Costa, A. Pimenta, M. J. Ramos agus C. Vieira Guerra, advogados, i gcáil Gníomhairí,
–
an Coimisiún Eorpach, ag A. Bouchagiar, F. Erlbacher, M. Heller agus H. Kranenborg, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 25 Aibreán 2024,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú Airteagal 5(1)(b) agus (c), Airteagal 6(1)(a) agus (b), agus Airteagal 9(1) agus (2)(e) de Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‑aisghairtear Treoir 95/46/CE (an Rialachán Ginearálta maidir le Cosaint Sonraí) (IO 2016 L 119, lch. 1) (‘RGCS’).
2
Rinneadh an iarraidh seo in imeachtaí idir Maximilian Schrems, úsáideoir líonra sóisialta Facebook, agus Meta Platforms Ireland Ltd, Facebook Ireland Ltd roimhe seo, a bhfuil a oifig chláraithe in Éirinn, maidir leis an bpróiseáil neamhdhleathach a líomhnaítear a rinne an chuideachta sin ar shonraí pearsanta an úsáideora sin.
An dlí lena mbaineann
Dlí an Aontais
3
In aithrisí 1, 4, 39, 42, 43, 50 agus 51 de RGCS, foráiltear mar seo a leanas:
‘(1)
Ceart bunúsach is ea cosaint daoine nádúrtha i ndáil le próiseáil sonraí pearsanta. In Airteagal 8(1) den Chairt um Chearta Bunúsacha an Aontais Eorpaigh (“an Chairt”) agus in Airteagal 16(1) den Chonradh ar Fheidhmiú an Aontais Eorpaigh (CFAE), foráiltear go bhfuil ag gach duine an ceart go ndéanfar na sonraí pearsanta a bhaineann leis nó léi a chosaint.
[...]
(4)
Ba cheart an phróiseáil a dhéantar ar shonraí pearsanta a cheapadh ar chaoi agus go rachadh sí chun leas an duine. Ní ceart glan é an ceart go ndéanfaí sonraí pearsanta a chosaint; ní mór é a mheas i bhfianaise na feidhme atá aige sa tsochaí agus é a chothromú i gcoinne cearta bunúsacha eile, i gcomhréir le prionsabal na comhréireachta. Sa Rialachán seo urramaítear na cearta bunúsacha uile agus comhlíontar na saoirsí agus na prionsabail a aithnítear sa Chairt mar a chumhdaítear sna Conarthaí iad, go háirithe urraim ar an saol príobháideach agus saol an teaghlaigh, ar an áit chónaithe agus ar chumarsáidí, urraim ar chosaint sonraí pearsanta do dhéanamh, an tsaoirse smaoinimh, coinsiasa agus reiligiúin, an tsaoirse chun tuairimí a nochtadh agus faisnéis a fháil, an tsaoirse chun gnó a sheoladh, an ceart chun leigheas éifeachtach agus chun triail chóir a fháil, agus an ceart i leith éagsúlacht chultúrtha, reiligiúnach agus teanga.
[...]
(39)
Ba cheart aon phróiseáil a dhéantar ar shonraí pearsanta a bheith dleathach agus cothrom. Ba cheart é a bheith trédhearcach do dhaoine nádúrtha go ndéantar sonraí pearsanta a bhaineann leo a bhailiú, a úsáid, a cheadú nó go ndéantar iad a phróiseáil ar bhealach eile agus a mhéid a dhéantar na sonraí a phróiseáil nó a dhéanfar iad a phróiseáil. [...] Ba cheart daoine nádúrtha a chur ar an eolas faoi rioscaí, rialacha, coimircí agus cearta a bhaineann le próiseáil sonraí pearsanta agus faoin mbealach lena gcearta a fheidhmiú i ndáil le próiseáil den sórt sin. Ba cheart, go háirithe, do na críocha sonracha ar chucu a dhéantar sonraí pearsanta a phróiseáil a bheith lánsoiléir agus dlisteanach agus ba cheart iad a chinneadh tráth bhailiú na sonraí pearsanta. Ba cheart na sonraí pearsanta a bheith leordhóthanach, ábhartha agus teoranta don mhéid is gá chun na gcríoch a ndéantar iad a phróiseáil ina leith. Éilítear leis seo, go háirithe, go ndéantar a áirithiú go bhfuil an tréimhse a stóráiltear na sonraí pearsanta lena linn teoranta go dtí íosmhéid dhocht. Níor cheart sonraí pearsanta a phróiseáil ach mura bhféadfaí críoch na próiseála a bhaint amach go réasúnta ar bhealach eile. Chun a áirithiú nach gcoinnítear na sonraí pearsanta níos faide ná mar is gá, ba cheart don rialaitheoir teorainneacha ama a shocrú don léirscriosadh nó chun athbhreithniú tréimhsiúil a dhéanamh. [...]
[...]
(42)
I gcás ina bhfuil próiseáil bunaithe ar thoiliú an ábhair sonraí, ba cheart don rialaitheoir a bheith in ann a thaispeáint gur thoiligh an t‑ábhar sonraí leis an oibríocht próiseála. [...] Ionas go mbeidh an toiliú feasach, ba cheart don ábhar sonraí a bheith ar an eolas, ar a laghad, faoi chéannacht an rialaitheora agus faoi chríocha na próiseála a bheartaítear a dhéanamh ar na sonraí pearsanta. Níor cheart breathnú ar an toiliú mar thoiliú a tugadh faoi shaoirse mura bhfuil rogha atá dílis nó saor ag an ábhar sonraí nó mura bhfuil sé nó sí in ann diúltú don toiliú a thabhairt nó é a tharraingt siar gan díobháil.
(43)
Chun a áirithiú go dtugtar an toiliú sin faoi shaoirse, níor cheart toiliú a bheith ina fhoras bailí dlíthiúil le sonraí pearsanta a phróiseáil i gcás sonrach ina bhfuil éagothromaíocht shoiléir idir an t‑ábhar sonraí agus an rialaitheoir, go háirithe i gcás inar údarás poiblí é an rialaitheoir agus ní dócha, dá bhrí sin, gur tugadh an toiliú sin faoi shaoirse sna cúinsí uile a bhain leis an staid shonrach sin. Toimhdítear nár tugadh toiliú faoi shaoirse más rud é nach gceadaítear leis toiliú ar leithligh a thabhairt d’oibríochtaí próiseála sonraí pearsanta éagsúla in ainneoin gurb iomchuí é sin sa chás ar leith, nó más rud é go bhfuil comhlíonadh conartha, lena n‑áirítear cur ar fáil seirbhíse, ag brath ar an toiliú sin, in ainneoin nach dteastaíonn toiliú den sórt sin le haghaidh comhlíonadh den sórt sin.
[...]
(50)
Níor cheart an phróiseáil a dhéantar ar shonraí pearsanta chun críocha seachas na críocha sin ar chucu a bailíodh na sonraí pearsanta ar an gcéad dul síos a cheadú ach amháin i gcás ina bhfuil an phróiseáil ag luí leis na críocha ar bailíodh na sonraí pearsanta chucu ar an gcéad dul síos. I gcás den sórt sin, níl gá le bunús dlí ar leith ón mbunús dlí lenar ceadaíodh bailiú na sonraí pearsanta. [...]
(51)
Tá cosaint ar leith dlite do shonraí pearsanta ar de chineál fíor-íogair iad maidir le cearta bunúsacha agus saoirsí bunúsacha, toisc go bhféadfaí rioscaí suntasacha a chruthú do na cearta bunúsacha agus saoirsí bunúsacha mar thoradh ar chomhthéacs a bpróiseála. [...] Sonraítear san aithris sin nár cheart sonraí pearsanta den sórt sin a phróiseáil, ach amháin má údaraítear próiseáil sna cásanna sonracha dá bhforáiltear sa Rialachán sin [...]. I dteannta na gceanglas sonrach maidir le próiseáil den sórt sin, ba cheart feidhm a bheith ag na prionsabail ghinearálta agus ag na rialacha eile atá sa Rialachán seo, go háirithe maidir leis na coinníollacha i ndáil le próiseáil dhleathach. Maoluithe ón toirmeasc ginearálta ar na catagóirí speisialta sonraí pearsanta sin a phróiseáil, ba cheart foráil a dhéanamh go sainráite maidir leo, inter alia, i gcás ina dtugann an t‑ábhar sonraí a thoiliú nó a toiliú sainráite nó chun freastal ar riachtanais shonracha [...].’
4
Foráiltear an méid seo a leanas in Airteagal 4 den Rialachán sin:
‘Chun críocha an Rialacháin seo, tá feidhm ag na sainmhínithe seo a leanas:
(1)
ciallaíonn “sonraí pearsanta” aon fhaisnéis a bhaineann le duine nádúrtha sainaitheanta nó in‑sainaitheanta (“ábhar sonraí”); [...]
(2)
ciallaíonn “próiseáil” aon oibríocht nó aon sraith d’oibríochtaí a dhéantar ar shonraí pearsanta nó ar shraitheanna de shonraí pearsanta, trí mhodhanna uathoibrithe nó trí mhodhanna eile, amhail bailiú, taifeadadh, eagrú, struchtúrú, stóráil, oiriúnú nó athrú, aisghabháil, ceadú, úsáid, nochtadh trí tharchur, trí scaipeadh nó trí chur ar fáil ar bhealach eile, ailíniú nó comhcheangal, srianadh, léirscriosadh nó díothú;
[...]
(7)
ciallaíonn “rialaitheoir” an duine nádúrtha nó dlítheanach, an t‑údarás poiblí, an ghníomhaireacht nó an comhlacht eile a chinneann, ina aonar nó i gcomhpháirt, críocha agus modhanna na próiseála; i gcás ina gcinntear críocha agus modhanna na próiseála sin le dlí an Aontais nó le dlí Ballstáit, féadfar foráil a dhéanamh don rialaitheoir le dlí an Aontais nó le dlí Ballstáit nó féadfar foráil a dhéanamh do na critéir shonracha dá ainmniú le dlí an Aontais nó le dlí Ballstáit;
[...]
(11)
ciallaíonn “toiliú” an ábhair sonraí aon chur in iúl atá sonrach, feasach agus gan athbhrí, a dhéanann an t‑ábhar sonraí a thabhairt faoi shaoirse, trí ráiteas nó trí ghníomhaíocht shoiléir dhearfach, á rá gur mian leis nó léi aontú le próiseáil sonraí pearsanta a bhaineann leis nó léi;
[...]
(23)
ciallaíonn “próiseáil trasteorann” ceann acu seo:
(a)
próiseáil sonraí pearsanta a dhéantar i gcomhthéacs gníomhaíochtaí bunaíochtaí i níos mó ná Ballstát amháin de chuid rialaitheora nó próiseálaí san Aontas, i gcás ina bhfuil an rialaitheoir nó an próiseálaí bunaithe i níos mó ná Ballstát amháin; nó
(b)
próiseáil sonraí pearsanta a dhéantar san Aontas a dhéantar i gcomhthéacs gníomhaíochtaí bunaíochta aonair de chuid rialaitheora nó próiseálaí san Aontas ach a bhfuil éifeacht shubstainteach ag an bpróiseáil sin ar ábhair sonraí i níos mó ná Ballstát amháin nó gur dóchúil go mbeidh éifeacht shubstainteach aici orthu.
[...]’
5
Foráiltear mar a leanas in Airteagal 5(1) agus (2) den Rialachán sin, dar teideal ‘Prionsabail a bhaineann le próiseáil sonraí pearsanta’:
‘1.   Maidir le sonraí pearsanta:
(a)
déanfar iad a phróiseáil ar bhealach atá dleathach, cothrom agus trédhearcach i ndáil leis an ábhar sonraí (“dlíthiúlacht, cothroime agus trédhearcacht”);
(b)
déanfar iad a bhailiú chun críocha sonraithe sainráite dlisteanacha agus ní dhéanfar iad a phróiseáil tuilleadh ar shlí atá ar neamhréir leis na críocha sin; [...] (“teorannú de réir cuspóra”)
(c)
beidh siad leormhaith, ábhartha agus teoranta don mhéid is gá maidir leis na críocha dá ndéantar iad a phróiseáil (“íoslaghdú sonraí”);
[...]
(e)
déanfar iad a choinneáil i bhfoirm nach gceadaítear léi na hábhair sonraí a shainaithint ach go ceann tréimhse nach faide ná mar is gá chun na críocha sin ar chucu a ndéantar na sonraí pearsanta a phróiseáil a bhaint amach; [...] (“teorannú stórála”)
2.   Is é an rialaitheoir a bheidh freagrach as mír 1 a chomhlíonadh, agus beidh sé in ann an comhlíonadh sin a thaispeáint (“cuntasacht”).’
6
Foráiltear le hAirteagal 6 den Rialachán sin, dar teideal ‘Dleathacht na próiseála’:
‘1.   Ní bheidh an phróiseáil dleathach ach amháin má tá feidhm, agus a mhéid atá feidhm, le ceann díobh seo a leanas ar a laghad:
(a)
tá toiliú tugtha ag an ábhar sonraí a shonraí pearsanta nó a sonraí pearsanta a phróiseáil chun ceann amháin nó níos mó de chríocha sonracha;
(b)
is gá an phróiseáil a dhéanamh chun conradh ar páirtí ann an t‑ábhar sonraí a chomhlíonadh nó chun bearta a dhéanamh arna iarraidh sin ag an ábhar sonraí sula ndéanfaidh sé nó sí conradh;
[...]
4.   I gcás nach bhfuil an phróiseáil chun críche eile seachas an chríoch ar chuici a bailíodh na sonraí pearsanta bunaithe ar thoiliú an ábhair sonraí nó ar dhlí de chuid an Aontais nó ar dhlí Ballstáit atá mar bheart riachtanach agus comhréireach i sochaí dhaonlathach chun na cuspóirí dá dtagraítear in Airteagal 23(1) a choimirciú, déanfaidh an rialaitheoir, d’fhonn fáil amach an bhfuil críoch na próiseála ag luí leis na críocha sin ar chucu a bailíodh na sonraí pearsanta ar an gcéad dul síos, na nithe seo a leanas, inter alia, a chur san áireamh:
(a)
aon nasc idir na críocha ar bailíodh na sonraí pearsanta chucu agus na críocha atá leis an tuilleadh próiseála atá beartaithe;
(b)
an comhthéacs inar bailíodh na sonraí pearsanta, go háirithe maidir leis an ngaol idir na hábhair sonraí agus an rialaitheoir;
(c)
cineál na sonraí pearsanta, go háirithe an ndéantar catagóirí speisialta sonraí pearsanta a phróiseáil, de bhun Airteagal 9, nó an ndéantar sonraí pearsanta a bhaineann le ciontuithe coiriúla agus coireanna a phróiseáil, de bhun Airteagal 10;
(d)
na hiarmhairtí a d’fhéadfadh a bheith ann do na hábhair sonraí ag an tuilleadh próiseála atá beartaithe;
(e)
an bhfuil coimircí iomchuí ann, ar a bhféadfar a áirithiú criptiú a dhéanamh nó ainm bréige a chur i bhfeidhm.’
7
Foráiltear mar seo a leanas le hAirteagal 7 de RGCS, dar teideal ‘Coinníollacha maidir le toiliú’:
‘1.   I gcás ina mbíonn an phróiseáil bunaithe ar thoiliú, beidh an rialaitheoir in ann a thaispeáint gur thug an t‑ábhar sonraí toiliú go ndéanfaí a shonraí pearsanta nó a sonraí pearsanta a phróiseáil.
[...]
3.   Beidh sé de cheart ag an ábhar sonraí a thoiliú nó a toiliú a tharraingt siar aon am is mian leis nó léi. Má tharraingítear siar toiliú ní dhéanfar difear do dhlíthiúlacht na próiseála atá bunaithe ar an toiliú sin a tugadh sular tarraingíodh siar é. Sula ndéanfaidh an t‑ábhar sonraí toiliú a thabhairt, cuirfear ar an eolas faoin méid sin é nó í. Beidh sé chomh héasca céanna toiliú a tharraingt siar agus a bheidh sé é a thabhairt.
4.   Agus measúnú á dhéanamh an bhfuil toiliú tugtha faoi shaoirse, cuirfear san áireamh go huile agus go hiomlán, inter alia, an é an ndéantar comhlíonadh conartha, lena n‑áirítear seirbhís a sholáthar, coinníollach ar an toiliú le próiseáil sonraí pearsanta, ar próiseáil í nach bhfuil riachtanach chun an conradh sin a chomhlíonadh.’
8
Foráiltear le hAirteagal 9 den Rialachán sin, dar teideal ‘Catagóirí speisialta sonraí pearsanta a phróiseáil’, mar seo a leanas:
‘1.   Toirmeascfar próiseáil a dhéanamh ar shonraí pearsanta lena léirítear tionscnamh ciníoch nó eitneach, tuairimí polaitiúla, creideamh reiligiúnach nó fealsúnach, nó ballraíocht i gceardchumann, agus toirmeascfar próiseáil ar shonraí géiniteacha, ar shonraí bithmhéadracha chun duine nádúrtha a shainaithint go huathúil, ar shonraí a bhaineann leis an tsláinte nó ar shonraí a bhaineann le saol gnéis agus le gnéaschlaonadh duine nádúrtha.
2.   Ní bheidh feidhm ag mír 1 i gcás go mbeidh feidhm ag ceann amháin díobh seo leanas:
(a)
thug an t‑ábhar sonraí toiliú sainráite go ndéanfaí na sonraí pearsanta sin a phróiseáil ar mhaithe le críoch sonraithe amháin nó níos mó, seachas i gcás ina bhfuil foráil déanta i ndlí an Aontais nó i ndlí Ballstáit nach bhféadfaidh an t‑ábhar sonraí an toirmeasc dá dtagraítear i mír 1 a chur i leataobh;
b)
is gá an phróiseáil a dhéanamh chun conradh ar páirtí ann an t‑ábhar sonraí a chomhlíonadh nó chun bearta a dhéanamh arna iarraidh sin ag an ábhar sonraí sula ndéanfaidh sé nó sí conradh;
[...]
(e)
baineann an phróiseáil le sonraí pearsanta is follas gur chuir an duine is ábhar dóibh ar fáil go poiblí;
[...]’
9
In Airteagal 13 den Rialachán sin, a bhaineann leis ‘[an bh]faisnéis a bheidh le soláthar i gcás go mbailítear sonraí ón ábhar sonraí’, foráiltear mar a leanas:
‘1.   I gcás go mbailítear sonraí pearsanta ábhar sonraí ón ábhar sonraí, tabharfaidh an rialaitheoir an fhaisnéis uile faoin méid seo a leanas don ábhar sonraí tráth a fhaighfear na sonraí pearsanta:
[...]
(c)
críocha na próiseála dá bhfuil na sonraí pearsanta beartaithe chomh maith leis an mbunús dlí don phróiseáil;
[...]
3.   I gcás ina bhfuil sé beartaithe ag an rialaitheoir na sonraí pearsanta a phróiseáil tuilleadh chun críche seachas an chríoch dar bailíodh na sonraí pearsanta, cuirfidh an rialaitheoir, sula ndéanfar an tuilleadh próiseála sin, faisnéis ar fáil don ábhar sonraí faoin gcríoch eile sin mar aon le haon fhaisnéis bhreise ábhartha dá dtagraítear i mír 2.
[...]’.
10
Foráiltear don mhéid seo a leanas in Airteagal 25(2) den Rialachán céanna:
‘Cuirfidh an rialaitheoir bearta iomchuí teicniúla agus eagraíochtúla chun feidhme lena áirithiú nach bpróiseáiltear, mar réamhshocrú, ach na sonraí pearsanta sin atá riachtanach i gcás gach cuspóra shonraigh atá leis an bpróiseáil. Tá feidhm ag an oibleagáid sin maidir leis an méid sonraí a bhailítear, an oiread próiseála dhéantar orthu, an tréimhse a stóráiltear iad lena linn agus an rochtain atá orthu. Áiritheofar le bearta den sórt sin, go háirithe, nach gcuirfear sonraí pearsanta ar fáil mar réamhshocrú do líon éiginnte daoine nádúrtha gan idirghabháil ón duine aonair.’
An díospóid sna príomhimeachtaí agus na ceisteanna a tharchuirtear le haghaidh réamhrialú
11
Is é Meta Platforms Ireland, a bhainistíonn soláthar seirbhísí líonra shóisialta ar líne Facebook san Aontas Eorpach, atá freagrach as sonraí pearsanta úsáideoirí an líonra shóisialta sin san Aontas Eorpach. Níl aon bhrainse aige san Ostair. Cuireann Meta Platforms Ireland seirbhísí chun cinn, go háirithe ag www.facebook.com, a cuireadh ar fáil saor in aisce d’úsáideoirí príobháideacha go dtí an 5 Samhain 2023. Ón 6 Samhain 2023, níor lean na seirbhísí sin de bheith saor in aisce ach amháin d’úsáideoirí a d’aontaigh go mbaileofaí a sonraí pearsanta agus go n‑úsáidfí iad chun fógraíocht phearsantaithe a dhíriú orthu, le rogha ag úsáideoirí síntiús íoctha a fháil chun rochtain a fháil ar leagan de na seirbhísí sin gan fógraíocht spriocdhírithe a fháil.
12
Maoiniú trí fhógraíocht ar líne atá mar bhunús de shamhail ghnó an líonra shóisialta ar líne Facebook, ar fógraíochtaí iad a thugtar ar bhealach dírithe d’úsáideoirí aonair an líonra shóisialta de réir, inter alia, a gcuid dearcthaí pearsanta tomhaltóra, a gcuid ábhar spéise, a leasanna agus a staide pearsanta. Cumasaítear fógraíocht den sórt sin go teicniúil trí phróifílí mionsonraithe d’úsáideoirí an líonra agus de sheirbhísí ar líne a thairgtear ar leibhéal ghrúpa Meta a bhunú go huathoibríoch.
13
Chun sonraí pearsanta de chuid úsáideoirí líonra sóisialta Facebook a phróiseáil, braitheann Meta Platforms Ireland ar an gcomhaontú úsáide lena nglacann úsáideoirí líonra shóisialta Facebook tríd an gcnaipe ‘Cláraigh’ a ghníomhachtú, agus lena nglacann na húsáideoirí sin le coinníollacha ginearálta seirbhíse na cuideachta sin. Tráth na bhfíoras sna príomhimeachtaí, bhí gá glacadh leis na coinníollacha sin chun úsáid a bhaint as líonra sóisialta Facebook. Maidir le sonraí pearsanta a phróiseáil, tagraítear sna coinníollacha ginearálta do na beartais maidir le húsáid sonraí agus ‘cookies’ arna socrú ag an gcuideachta sin. De réir na mbeartas sin, bailíonn Meta Platforms Ireland sonraí maidir le húsáideoirí agus lena ngléasanna, a bhaineann le gníomhaíochtaí na n‑úsáideoirí laistigh agus lasmuigh den líonra sóisialta, agus nascann sé na sonraí sin le cuntais Facebook na n‑úsáideoirí lena mbaineann. Tagann na sonraí a bhaineann leis na gníomhaíochtaí lasmuigh den líonra sóisialta (‘sonraí off Facebook’), ar an gcéad dul síos, ó shonraí a bhaineann le ceadú leathanach idirlín agus feidhmchlár tríú páirtí, atá nasctha le Facebook trí chomhéadain ríomhchláraithe (‘Facebook Business Tools’) agus, ar an dara dul síos, ó shonraí a bhaineann le húsáid seirbhísí eile ar líne ar le grúpa Meta iad, lena n‑áirítear Instagram agus WhatsApp.
14
Roimh theacht i bhfeidhm RGCS, thug úsáideoirí Facebook a dtoiliú sainráite go ndéanfaí a sonraí a phróiseáil i gcomhréir le coinníollacha úsáide an chosantóra is infheidhme maidir leis an tréimhse sin. I bhfianaise theacht i bhfeidhm RGCS an 25 Bealtaine 2018, ghlac Meta Platforms Ireland coinníollacha úsáide nua an 19 Aibreán 2018 agus chuir siad faoi bhráid a úsáideoirí le haghaidh ceadú. Cuireadh bac ar a chuntas, ghlac Schrems leis na coinníollacha úsáide nua chun leanúint de Facebook a úsáid. Bhí an toiliú seo riachtanach chun a bheith in ann rochtain ar a chuntas a choinneáil agus na seirbhísí ábhartha a úsáid.
15
Tá roinnt ‘uirlisí’ curtha i bhfeidhm ag Meta Platforms Ireland chun go mbeadh úsáideoirí in ann forléargas agus smacht a bheith acu ar a sonraí a stóráiltear. Níl na sonraí go léir a dhéantar a phróiseáil infheicthe sna huirlisí seo, ach amháin má tá, de réir na cuideachta seo, leas agus ábharthacht leo d’úsáideoirí. Mar sin, is féidir le húsáideoir a iarrann amhlaidh a fheiceáil, mar shampla, go bhfuil feidhmchlár oscailte aige trína phróifíl Facebook, gur thug sé cuairt ar shuíomh Idirlín, go ndearna sé cuardach nó ceannach ar leith, nó gur chliceáil siad ar fhógra.
16
Úsáideann Meta Platforms Ireland ‘cookies’ (fianáin), ‘social plugins’ (breiseáin shóisialta) agus picteilíní mar a léiríonn a choinníollacha úsáide agus a threoirlínte. Ag baint úsáide as fianáin, is féidir leis foinse na gcuairteanna a aithint. Mura gcuirtear ‘cookies’ ar siúl, tá go leor seirbhísí a sholáthraíonn Meta Platforms Ireland inúsáidte. Déanann oibreoirí suíomh gréasáin tríú páirtithe ‘breiseáin shóisialta’ Facebook a ‘chur isteach’ ina leathanaigh. An cnaipe is coitianta ná cnaipe Facebook ‘Is maith liom’. Gach cuairt a thugtar ar leathanaigh Idirlín ina bhfuil an cnaipe seo, cuirtear na ‘cookies’ atá suiteáilte ar an ngléas úsáide, URL an leathanaigh ar tugadh cuairt air agus sonraí eile, mar an seoladh IP nó an t‑am, ar aghaidh chuig Meta Platforms Ireland. Chun na críche sin, ní gá gur chliceáil an t-úsáideoir ar an gcnaipe ‘Is maith liom’, ós rud é gur leor féachaint ar leathanach Idirlín ar a bhfuil ‘plugin’ den sórt sin chun na sonraí sin a chuir chuig an gcuideachta sin ina dhiaidh sin.
17
Is léir ón ordú tarchuir go bhfuil ‘plugins’ le fáil freisin ar leathanaigh Idirlín na bpáirtithe polaitiúla agus ar leathanaigh atá dírithe ar phobal homaighnéasach ar thug Schrems cuairt orthu. Mar gheall ar na ‘plugins’ seo, bhí Meta Platforms Ireland in ann iompar Schrems ar an idirlíon a leanúint, rud a spreag bailiú sonraí pearsanta íogaire áirithe.
18
Cosúil leis na ‘social plugins’, is féidir picteilíní a chomhtháthú le leathanaigh an tsuímh idirlín agus é a chur ar a chumas faisnéis a bhailiú ar úsáideoirí a thug cuairt ar na leathanaigh seo d’fhonn, go háirithe, fógraíocht fúthu a thomhas agus a bharrfheabhsú. Mar shampla, trí pixel Facebook a chomhtháthú ina leathanaigh idirlín féin, is féidir le hoibreoirí leathanaigh idirlín tuairiscí a fháil ó Meta Platforms Ireland ar líon na ndaoine a chonaic a bhfógra ar Facebook agus a cheangail ansin lena leathanach Idirlín féin d’fhonn féachaint air nó ceannach a dhéanamh.
19
Dá bhrí sin, is gné riachtanach den fhógraíocht ar an idirlíon iad na ‘social plugs’ agus na picteilíní, i gcomhar le ‘cookies’, ós rud é go maoinítear formhór na n‑ábhar atá ar fáil ar an idirlíon trí fhógraíocht. Go háirithe, fágann na ‘plugins’ gur féidir fógraí ábhartha a chur i leith úsáideoirí agus úsáideann na fógróirí chun feidhmíocht feachtas fógraíochta a thomhas chomh maith le faisnéis a fháil faoi ghrúpaí úsáideoirí spriocdhírithe.
20
Sa chás seo, is léir ón ordú tarchuir nár údaraigh Schrems do Meta Platforms Ireland a shonraí pearsanta a phróiseáil, sonraí a fuair sé ó fhógróirí agus ó chomhpháirtithe eile, maidir le gníomhaíochtaí Schrems lasmuigh de Facebook chun críoch fógraíochta pearsantaithe. Mar sin féin, fuair Meta Platforms Ireland sonraí áirithe a bhain le Schrems trí ‘cookies’, ‘breiseáin shóisialta’ agus teicneolaíochtaí inchomparáide a comhtháthaíodh ar shuíomhanna gréasáin tríú páirtithe agus bhain Meta Platforms Ireland úsáid astu chun feabhas a chur ar tháirgí Facebook agus chun fógraíocht phearsantaithe a sheoladh chuig Schrems.
21
Ina theannta sin, is léir ón gcinneadh sin freisin nár chuir Schrems sonraí íogaire in iúl ar a phróifíl Facebook, nach raibh ach a ‘chairde’ in ann féachaint ar a ghníomhaíochtaí nó ar an bhfaisnéis ar a ‘timeline’ (amlíne) agus nach raibh a ‘liosta cairde’ poiblí. Roghnaigh Schrems freisin gan cead a thabhairt do Meta Platforms Ireland úsáid a bhaint as réimsí a phróifíle a bhaineann lena stádas caidrimh, lena fhostóir, lena phost agus lena oideachas chun críoch fógraíochta spriocdhírithe.
22
Ar bhonn na sonraí atá ar fáil dó, áfach, is féidir le Meta Platforms Ireland leas Schrems in ábhair íogaire a shainaithint freisin, amhail sláinte, gnéaschlaonadh, grúpaí eitneacha agus páirtithe polaitiúla, rud a ligeann dó fógraíocht spriocdhírithe a sheoladh ar ghnéaschlaonadh nó ar chreideamh polaitiúil den sórt sin, mar shampla.
23
Dá bhrí sin, ar an gcéad dul síos, fuair Schrems fógra maidir le polaiteoir Ostarach, a bhí bunaithe ar an anailís a rinne Meta Platforms Ireland go raibh pointí i gcoiteann aige le húsáideoirí eile a mharcáil an polaiteoir leis an mbratach ‘Is maith liom’. Ar an dara dul síos, fuair Schrems fógraí go rialta a bhí dírithe ar phobal homaighnéasach agus cuirí chuig imeachtaí ábhartha, cé nach raibh suim aige riamh roimhe seo sna himeachtaí sin agus nach raibh sé ar an eolas faoi áit na n‑imeachtaí sin. Níl na fógraí agus na cuirí sin bunaithe go díreach ar ghnéaschlaonadh an iarratasóra sna príomhimeachtaí agus a ‘chairde’, ach ar anailís ar chroílár a gcuid leasa, sa chás seo toisc gur mharcáil cara le Schrems táirge tríd an gcnaipe ‘Is maith liom’ a bhrú.
24
Bhí anailís déanta ag Schrems maidir leis na tátail a d’fhéadfaí a thógail as a liosta cairde, rud a léirigh go raibh a sheirbhís shibhialta déanta aige ag an gCros Dhearg in Salzburg agus go raibh sé homaighnéasach. Ina theannta sin, áirítear ar liosta a ghníomhaíochtaí lasmuigh de Facebook, i seilbh Meta Platforms Ireland, inter alia, aipeanna agus suíomhanna gréasáin homaighnéasacha agus suíomh idirlín de chuid páirtí pholaitiúil Ostaraigh. Áirítear ar shonraí stóráilte an iarratasóra sna príomhimeachtaí freisin seoladh ríomhphoist nár léiríodh ina phróifíl Facebook, ach a d’úsáid sé chun iarrataí a sheoladh chuig Meta Platforms Ireland.
25
Is léir freisin ón ordú tarchuir go gcuireann Schrems in iúl go poiblí go bhfuil sé homaighnéasach. Mar sin féin, níor luaigh sé a chlaonadh gnéasach riamh ar a phróifíl Facebook.
26
Mhaígh Schrems os comhair an Landesgericht für Zivilrechtssachen Wien (an Chúirt Réigiúnach a bhfuil dlínse aici in imeachtaí sibhialta, Vín, an Ostair) gur sháraigh próiseáil a shonraí pearsanta arna déanamh ag Meta Platforms Ireland roinnt forálacha RGCS. I ndáil leis sin, mheas sé nár chomhlíon a thoiliú le coinníollacha úsáide ardán digiteach an chosantóra sna príomhimeachtaí de cheanglais Airteagal 6(1) agus Airteagal 7 den Rialachán sin. Ina theannta sin, próiseálann Meta Platforms Ireland sonraí íogaire an iarratasóra sna príomhimeachtaí, de réir bhrí Airteagal 9 den Rialachán sin, gan an toiliú is gá chun na críche sin, de bhun Airteagal 7 den Rialachán sin. Ar an gcaoi chéanna, ní bheadh aon toiliú bailí ann maidir le próiseáil sonraí pearsanta Schrems a fuair Meta Platforms Ireland ó thríú páirtithe. Sa chomhthéacs sin, d’iarr Schrems, inter alia, go n‑ordófaí don chosantóir deireadh a chur le próiseáil a shonraí pearsanta chun críoch fógraíochta pearsantaithe chomh maith le húsáid na sonraí sin a eascraíonn as ceadú suíomhanna gréasáin tríú páirtí a fuair triú páirtí.
27
Mheas Meta Platforms Ireland, ar an taobh eile, go ndearnadh próiseáil sonraí Schrems i gcomhréir le coinníollacha úsáide an líonra shóisialta ar líne, a bheadh ag teacht le ceanglais RGCS. Tá an phróiseáil sonraí sin dleathach agus níl sí bunaithe ar thoiliú an iarratasóra sna príomhimeachtaí a cheanglaítear le hAirteagal 6(1)(a) den Rialachán sin, ach ar údair eile, lena n‑áirítear go príomha nádúr riachtanach na próiseála seo chun críocha chomhlíonadh an chonartha arna thabhairt i gcrích idir an t‑iarratasóir agus an cosantóir sna príomhimeachtaí, de réir bhrí d’Airteagal 6(1)(b) den Rialachán sin.
28
Sna príomhimeachtaí, rinneadh tarchur chun réamhrialú cheana féin chuig an gCúirt Bhreithiúnais agus thug an chúirt sin breithiúnas an 25 Eanáir 2018, Schrems (C‑498/16, EU:C:2018:37). Tar éis an bhreithiúnais sin, le breithiúnas an 30 Meitheamh 2020, dhiúltaigh an Landesgericht für Zivilrechtssachen Wien (an Chúirt Réigiúnach a bhfuil dlínse aici in imeachtaí sibhialta, Vín, an Ostair) d’iarratais Schrems. Ar an gcaoi chéanna, dhiúltaigh Oberlandesgericht Wien (Ard-Chúirt Réigiúnach, Vín, an Ostair), ar tugadh an t‑achomharc os a comhair, don chaingean arna tíolacadh ag Schrems i gcoinne an bhreithiúnais sin ar an bhforas, inter alia, go raibh próiseáil a shonraí pearsanta, mar úsáideoir an ardáin ar líne, lena n‑áirítear fógraíocht phearsantaithe, ina dlúthchuid de chonradh úsáide an ardáin sin a tugadh i gcrích idir na páirtithe. Dá bhrí sin, is gá na sonraí sin a phróiseáil chun an conradh sin a chomhlíonadh, de réir bhrí Airteagal 6(1)(b) de RGCS.
29
Agus é ag éisteacht le hachomharc ar phointe dlí a rinne Schrems, tugann an Oberster Gerichtshof (an Chúirt Uachtarach) faoi deara gurb é atá i samhail ghnó Meta Platforms Ireland ioncam a ghiniúint trí fhógraíocht spriocdhírithe agus trí ábhar tráchtála atá bunaithe ar roghanna agus leasanna úsáideoirí Facebook trí shonraí pearsanta na n‑úsáideoirí sin a phróiseáil. A mhéid a chuireann sé ar chumas Facebook seirbhísí a thairiscint dá úsáideoirí saor in aisce, d’fhéadfaí a mheas go bhfuil gá leis an bpróiseáil sin chun an conradh arna thabhairt i gcrích leis na húsáideoirí sin a chomhlíonadh, de réir bhrí Airteagal 6(1)(b) de RGCS.
30
Mar sin féin, de réir na cúirte sin, níor cheart go gceadófaí leis an bhforáil sin, nach mór a léirmhíniú go sriantach, próiseáil sonraí den sórt sin in éagmais thoiliú an duine lena mbaineann.
31
Ina theannta sin, tugann an chúirt sin faoi deara go bpróiseálann Meta Platforms Ireland sonraí pearsanta a d’fhéadfaí a aicmiú mar shonraí ‘íogaire’, de bhun Airteagal 9(1) de RGCS.
32
Sa chás seo, próiseálann Meta Platforms Ireland sonraí a bhaineann le ciontuithe polaitiúla agus gnéaschlaonadh Schrems. De réir chinntí an Oberster Gerichtshof (an Chúirt Uachtarach), déanann Schrems cumarsáid go poiblí faoina ghnéaschlaonadh. Go háirithe, i gcomhthéacs cruinniú comhchéime ar fhreastail sé air i Vín an 12 Feabhra 2019, ar chuireadh ó Ionadaíocht an Choimisiúin Eorpaigh san Ostair, thagair Schrems dá ghnéaschlaonadh chun cáineadh a dhéanamh ar phróiseáil sonraí pearsanta a dhéanann Facebook, próiseáil a shonraí féin san áireamh. Mar sin féin, agus mar a dúirt sé freisin ar an ócáid sin, níor luaigh Schrems an ghné seo dá shaol príobháideach riamh ina phróifíl Facebook.
33
De réir na cúirte sin, tagann an cheist chun cinn, dá bhrí sin, ar chuir an t‑úsáideoir lena mbaineann sonraí pearsanta íogaire a bhaineann leis ar fáil don phobal go follasach agus ar údaraigh sé, dá bhrí sin, na sonraí sin a phróiseáil, de bhun Airteagal 9(2)(e) de RGCS.
34
Sna himthosca sin, chinn an Oberster Gerichtshof (an Chúirt Uachtarach) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais i gcomhair réamhrialú:
‘1. An gcaithfear Airteagal 6(1)(a) agus (b) de RGCS a léiriú sa chaoi go gciallaíonn sé go bhfuil dlíthiúlacht forálacha conarthacha i dtéarmaí agus coinníollacha ginearálta úsáide conarthaí ardáin ar líne, amhail iad siúd atá i gceist sna príomhimeachtaí (go háirithe forálacha conarthacha amhail: “In ionad [íoc as an tseirbhís] dearbhaíonn tú, trí úsáid a bhaint as na táirgí Facebook a bhfuil feidhm ag na coinníollacha úsáide seo, go dtoilíonn tú go dtaispeánfaimid fógraí duit […] Úsáidimid do shonraí pearsanta […] chun fógraí a thaispeáint duit atá níos ábhartha duit”), lena ndéantar foráil maidir le sonraí pearsanta a phróiseáil chun sonraí a chomhiomlánú agus a anailísiú chun críoch fógraíochta pearsantaithe, nach mór measúnú a dhéanamh orthu i bhfianaise na gceanglas a leagtar amach in Airteagal 6(1)(a) i gcomhar le hAirteagal 7 de RGCS nach féidir a ionadú trí bheith ag brath ar Airteagal 6(1)(b) de RGCS?
2. An gcaithfear Airteagal 5(1)(c) de RGCS (íoslaghdú sonraí) a léiriú sa chaoi go bhféadfar na sonraí pearsanta go léir atá i seilbh ardáin amhail na sonraí atá i gceist sna príomhimeachtaí (go háirithe tríd an ábhar sonraí nó tríú páirtithe ar agus lasmuigh den ardán) a chomhiomlánú, a anailísiú agus a phróiseáil chun críoch fógraíochta spriocdhírithe gan srian maidir le ham nó nádúr na sonraí?
3. An gcaithfear Airteagal 9(1) de RGCS a léiriú sa chaoi go bhfuil feidhm aige maidir le próiseáil sonraí lena gceadaítear scagadh spriocdhírithe a dhéanamh ar chatagóirí speisialta sonraí pearsanta amhail tuairimí polaitiúla nó gnéaschlaonadh (i gcás fógraíochta, mar shampla), fiú mura ndéanann an rialaitheoir idirdhealú idir na cineálacha sonraí sin?
4. An gcaithfear Airteagal 5(1)(b) de RGCS, arna léamh i gcomhar le hAirteagal 9(2)(e) de, a léiriú sa chaoi go n‑údaraítear próiseáil sonraí eile a bhaineann le gnéaschlaonadh chun críche na sonraí a chomhiomlánú agus a anailísiú chun críoch fógraíochta pearsantaithe toisc gur chuir sé tuairim in iúl maidir lena ghnéaschlaonadh féin chun críoch fógraíochta pearsantaithe?’
Nós imeachta os comhair na Cúirte
35
Le cinneadh an 7 Aibreán 2022, chuir Uachtarán na Cúirte bac ar na himeachtaí sa chás seo ar feitheamh breithiúnas críochnaitheach i gCás C‑252/21 Meta Platforms agus páirtithe eile.
36
Le cinneadh an 7 Iúil 2023, thug Uachtarán na Cúirte Breithiúnais fógra don chúirt a rinne an tarchur sa chás seo maidir le breithiúnas an 4 Iúil 2023, Meta Platforms agus páirtithe eile (Coinníollacha ginearálta úsáide líonra shóisialta), (C‑252/21, EU:C:2023:537) ag fiafraí ar mhian léi, i bhfianaise an bhreithiúnais sin, a hiarraidh ar réamhrialú a choinneáil, go hiomlán nó go páirteach, agus, i gcás tharraingt siar páirteach na hiarrata sin, na cúiseanna atá le cuid di a choinneáil a leagan amach.
37
Le hordú an 19 Iúil 2023, a fuarthas i gClárlann na Cúirte an 9 Lúnasa 2023, tharraing an chúirt sin siar a céad cheist agus a tríú ceist, ag maíomh gur fhreagair an breithiúnas sin na ceisteanna sin. Ar an taobh eile, choinnigh an chúirt sin a dara agus a ceathrú ceist, ag áitiú nár fhreagair an breithiúnas sin na ceisteanna sin go hiomlán.
An dara ceist
38
Lena dara ceist, fiafraíonn an chúirt a rinne an tarchur, go bunúsach, an gcaithfear Airteagal 5(1)(c) de RGCS a léiriú sa chaoi go gcuirtear cosc leis an bprionsabal ‘íoslaghdú sonraí’, a leagtar síos san fhoráil sin, ar na sonraí pearsanta go léir a fuair rialaitheoir, amhail oibreoir ardáin líonra shóisialta ar líne, ón ábhar sonraí nó ó thríú páirtithe agus a bailíodh ar an ardán sin agus lasmuigh de araon a chomhiomlánú, a anailísiú agus a phróiseáil chun críoch fógraíochta spriocdhírithe, gan aon teorainn ama agus gan idirdhealú de réir chineál na sonraí sin.
Inghlacthacht
39
Áitíonn an cosantóir sna príomhimeachtaí go bhfuil an cheist sin do-ghlactha ar an bhforas, ar an gcéad dul síos, nár mhínigh an chúirt a rinne an tarchur cén fáth go mbeadh freagra ar an gceist sin úsáideach chun an díospóid sna príomhimeachtaí a réiteach agus, ar an dara dul síos, gur bhraith an chúirt sin ar thoimhde fhíorasach mhícheart, trína mheas go mícheart go n‑úsáideann an cosantóir sna príomhimeachtaí, chun críoch fógraíochta, na sonraí pearsanta go léir atá ar fáil dó gan aon teorainn ama agus gan idirdhealú de réir chineál na sonraí sin.
40
Ar an gcéad dul síos, maidir leis an argóint nár leag an chúirt a rinne an tarchur amach na cúiseanna a measann sí go bhfuil freagra ar a dara ceist úsáideach chun an díospóid sna príomhimeachtaí a réiteach, is gá béim a leagan ar a thábhachtaí atá sé go dtabharfadh an chúirt náisiúnta na cúiseanna beachta a thug uirthi léirmhíniú dhlí an Aontais a cheistiú agus a mheas gur gá ceisteanna a tharchur chuig an gCúirt le haghaidh réamhrialú (breithiúnais an 6 Nollaig 2005, ABNA agus páirtithe eile, C‑453/03, C‑11/04, C‑12/04 agus C‑194/04, EU:C:2005:741, mír 46, agus an 29 Feabhra 2024, Staatssecretaris van Justitie en Veiligheid (Iontaobhas frithpháirteach i gcás aistrithe), C‑392/22, EU:C:2024:195, mír 85). Sa chás seo, áfach, is léir ó na forbairtí san iarraidh ar réamhrialú go bhfuil an chúirt a rinne an tarchur ag iarraidh a chinneadh, ag glacadh leis go bhfuil bonn cirt leis an bpróiseáil chun críoch fógraíochta atá i gceist sna príomhimeachtaí faoi phointe (b) den chéad fhomhír d’Airteagal 6(1) de RGCS, an gcomhlíonann raon feidhme na sonraí arna bpróiseáil ar an gcaoi sin ag an gcosantóir sna príomhimeachtaí prionsabal an íoslaghdaithe sonraí nó, os a choinne sin, an sáraíonn próiseáil fhorleathan den sórt sin oibleagáidí an rialaitheora faoi Airteagal 5 de RGCS. Dá bhrí sin, tá na cúiseanna go bhfuil an freagra ar an gceist sin úsáideach chun an díospóid sna príomhimeachtaí a réiteach soiléir go leor ón iarraidh ar réamhrialú.
41
Ar an dara dul síos, maidir leis an argóint ar a bhunaigh an chúirt a rinne an tarchur a toimhde fhíorasach mhíchruinn, is fíor go bhfuil an dara ceist arna tarchur chun réamhrialú bunaithe ar an mbuntuiscint, ar an gcéad dul síos, mar a luaitear i mír 20 den bhreithiúnas seo, cé nár údaraigh Schrems do Meta Platforms Ireland a shonraí pearsanta a bhaineann lena ghníomhaíochtaí lasmuigh de Facebook a phróiseáil, mar sin féin phróiseáil an chuideachta sin cuid de na sonraí sin a fuair sí ó chomhpháirtithe tríú páirtí, ar an mbonn gur ghlac Schrems le coinníollacha ginearálta úsáide líonra shóisialta, a bhuí go háirithe le ‘cookies’ agus le ‘social plugins’ Facebook atá ionchorpraithe ar shuíomhanna gréasáin na dtríú páirtithe sin agus, ar an dara dul síos, go ndéanann Meta Platforms Ireland na sonraí pearsanta sin a phróiseáil gan aon teorainn ama agus gan idirdhealú de réir chineál na sonraí sin.
42
Ba cheart a mheabhrú, áfach, de réir cásdlí socair, go mbunaítear le hAirteagal 267 CFAE nós imeachta le haghaidh comhar díreach idir an Chúirt Bhreithiúnais agus cúirteanna agus binsí na mBallstát. Sna himeachtaí sin, atá bunaithe ar dheighilt shoiléir feidhmeanna idir na cúirteanna náisiúnta agus an Chúirt Bhreithiúnais, tagann aon mheasúnú ar fhíorais an cháis faoi dhlínse na cúirte náisiúnta, ar fúithi atá sé a chinneadh, i bhfianaise imthosca sonracha an cháis, an gá atá le réamhrialú chun go mbeidh sí in ann breithiúnas a thabhairt agus ábharthacht na gceisteanna a chuireann sí faoi bhráid na Cúirte araon, cé nach bhfuil sé de chumhacht ag an gCúirt ach rialú a thabhairt ar léiriú nó ar bhailíocht fhoráil an Aontais ar bhonn na bhfíoras a chuireann an chúirt náisiúnta faoina bráid (breithiúnas an 25 Deireadh Fómhair 2017, Polbud – Wykonawstwo, C‑106/16, EU:C:2017:804, mír 27 agus an cásdlí dá dtagraítear).
43
Dá bhrí sin, is gá an cheist a cuireadh a fhreagairt ar bhonn na forála sin, ar ceist í, áfach, ar faoin gcúirt a rinne an tarchur atá sé a chinneadh an bhfuil bunús maith léi.
44
Dá bhrí sin, tá an dara ceist le haghaidh réamhrialú inghlactha.
Substaint
45
Ar an gcéad dul síos, ní mór a mheabhrú gurb é atá sa chuspóir atá á shaothrú ag RGCS, mar is léir ó Airteagal 1 agus ó aithrisí 1 agus 10 de, go háirithe, ardleibhéal cosanta a áirithiú do chearta agus saoirsí bunúsacha daoine nádúrtha, go háirithe a gceart chun príobháideachais maidir le próiseáil sonraí pearsanta, a chumhdaítear in Airteagal 8(1) den Chairt agus in Airteagal 16(1) CFAE (breithiúnas an 7 Márta 2024, IAB Europe, C‑604/22, EU:C:2024:214, mír 53 agus an cásdlí dá dtagraítear).
46
Chuige sin, leagtar amach i gCaibidlí II agus III de Rialachán 2016/680, faoi seach, na prionsabail lena rialaítear próiseáil sonraí pearsanta chomh maith le cearta an duine is ábhar do na sonraí nach mór a urramú le haon phróiseáil a dhéantar ar na sonraí sin. Go háirithe, faoi réir na maoluithe dá bhforáiltear in Airteagal 23 den Rialachán sin, ní mór d’aon phróiseáil ar shonraí pearsanta, ar thaobh amháin, cloí leis na prionsabail a bhaineann le próiseáil sonraí den sórt sin a leagtar amach in Airteagal 5 den Rialachán céanna agus na coinníollacha dlíthiúlachta a liostaítear in Airteagal 6 de a chomhlíonadh agus, ar an taobh eile, meas a bheith acu ar chearta an duine is ábhar do na sonraí atá leagtha amach in Airteagail 12 go 22 de RGCS (breithiúnas an 11 Iúil 2024, Meta Platforms Ireland(Caingean ionadaíoch), C‑757/22, EU:C:2024:598, mír 49 agus an cásdlí dá dtagraítear).
47
Mar a shoiléirigh an Chúirt cheana, tá na prionsabail a bhaineann le próiseáil sonraí pearsanta, a leagtar síos in Airteagal 5 de RGCS, infheidhme go carnach (breithiúnas an 20 Deireadh Fómhair 2022, Digi, C‑77/21, EU:C:2022:805, mír 47).
48
I ndáil leis sin, ba cheart a thabhairt faoi deara, faoi Airteagal 5(1)(a) de RGCS, nach mór sonraí pearsanta a phróiseáil go dleathach, go cothrom agus go trédhearcach i ndáil leis an ábhar sonraí agus, i gcomhréir le pointe (b) d’Airteagal 5(1), nach mór na sonraí sin a bhailiú chun críoch sonraithe, sainráite agus dlisteanach agus nach mór tuilleadh próiseála a dhéanamh orthu ar bhealach atá ar neamhréir leis na críocha sin.
49
Ina theannta sin, foráiltear le hAirteagal 5(1)(c) den Rialachán sin, lena leagtar síos an prionsabal ‘íoslaghdú sonraí’, nach mór sonraí pearsanta a bheith ‘leordhóthanach, ábhartha agus teoranta don mhéid is gá i bhfianaise na gcuspóirí dá ndéantar iad a phróiseáil’ (breithiúnas an 4 Iúil 2023, Meta Platforms agus páirtithe eile(Coinníollacha ginearálta úsáide de líonra sóisialta), C‑252/21, EU:C:2023:537, mír 109 agus an cásdlí dá dtagraítear).
50
Mar a chinn an Chúirt cheana, is léiriú é an prionsabal sin ar phrionsabal na comhréireachta (féach, chuige sin, breithiúnais an 22 Meitheamh 2021, Latvijas Republikas Saeima(Pointí pionóis), C‑439/19, EU:C:2021:504, mír 98 agus an cásdlí dá dtagraítear an 30 Eanáir 2024, Direktor na Glavna direktsia ‘Natsionalna politsia’ pri MVR – Sofia, C‑118/22, EU:C:2024:97, mír 41).
51
I gcomhréir le prionsabal na cuntasachta a leagtar síos in Airteagal 5(2) de RGCS, ní mór don rialaitheoir a bheith in ann a léiriú go mbailítear agus go bpróiseáiltear sonraí pearsanta i gcomhréir leis na prionsabail a leagtar amach i mír 1 den Airteagal sin (féach, chuige sin, breithiúnas an 20 Deireadh Fómhair 2022, Digi, C‑77/21, EU:C:2022:805, mír 24). Thairis sin, i gcomhréir le hAirteagal 13(1)(c) den Rialachán sin, i gcás go mbailítear sonraí pearsanta ón ábhar sonraí, is faoin rialaitheoir atá an dualgas an t‑ábhar sonraí a chur ar an eolas faoi chríocha na próiseála dá bhfuil na sonraí pearsanta beartaithe agus faoin mbunús dlí don phróiseáil sin (breithiúnas an 4 Iúil 2023, Meta Platforms agus páirtithe eile (Coinníollacha ginearálta úsáide líonra sóisialta), C‑252/21, EU:C:2023:537, mír 95).
52
Ar an dara dul síos, maidir leis an teorainn ama ar phróiseáil sonraí pearsanta amhail an phróiseáil atá i gceist sna príomhimeachtaí, ba cheart a mheabhrú gur chinn an Chúirt cheana, ag féachaint do phrionsabal an íoslaghdaithe sonraí, go bhfuil sé de cheangal ar an rialaitheoir an tréimhse chun na sonraí pearsanta atá i gceist a bhailiú a theorannú don mhéid atá fíor-riachtanach, i bhfianaise chuspóir na próiseála atá beartaithe (breithiúnas an 24 Feabhra 2022, Valsts ieņēmumu dienests(Sonraí pearsanta a phróiseáil chun críoch cánach), C‑175/20, EU:C:2022:124, mír 79].
53
Dá fhad a choinnítear na sonraí sin, is ea is mó na hiarmhairtí ar leasanna agus ar phríobháideachas an ábhair sonraí agus is ea is airde na ceanglais a bhaineann le dlíthiúlacht choinneáil na sonraí sin. Féach i ndáil leis sin breithiúnas an 7 Nollaig 2023, SCHUFA Holding(Urscaoileadh na bhfiachas gan íoc), (C‑26/22 agus C‑64/22, EU:C:2023:958, mír 95).
54
Ina theannta sin, ba cheart a thabhairt faoi deara, faoi Airteagal 5(1)(e) de RGCS, nach mór sonraí pearsanta a choinneáil i bhfoirm nach gceadaítear léi na hábhair sonraí a shainaithint ach go ceann tréimhse nach faide ná mar is gá chun na gcríoch ar chucu a dhéantar iad a phróiseáil.
55
Dá bhrí sin, is léir ó fhoclaíocht an Airteagail sin go gceanglaítear leis an bprionsabal maidir le ‘teorannú stórála’ a chumhdaítear ann go mbeidh an rialaitheoir in ann a léiriú, i gcomhréir le prionsabal na freagrachta dá dtagraítear i mír 51 den bhreithiúnas seo, nach gcoimeádtar sonraí pearsanta ach chomh fada agus is gá chun na gcríoch ar chucu a bailíodh iad nó ar chucu a próiseáladh iad (féach, chuige sin, breithiúnas an 20 Deireadh Fómhair 2022, Digi, C‑77/21, EU:C:2022:805, mír 53).
56
Dá bhrí sin, mar a chinn an Chúirt cheana féin, d’fhéadfadh próiseáil sonraí atá dleathach ar dtús, le himeacht ama, dul i gcoinne fhorálacha RGCS i gcás nach bhfuil na sonraí sin riachtanach a thuilleadh i bhfianaise na gcríoch ar chucu a bailíodh iad nó a próiseáladh a thuilleadh iad agus nach mór na sonraí sin a scriosadh nuair a dhéantar na críocha sin (féach, chuige sin, breithiúnas an 20 Deireadh Fómhair 2022, Digi, C‑77/21, EU:C:2022:805, mír 54 agus an cásdlí dá dtagraítear).
57
Sna himthosca sin, mar a thug an tAbhcóide Ginearálta faoi deara, go bunúsach, i mír 22 dá Thuairim, is faoin gcúirt náisiúnta atá sé a mheas, i bhfianaise na dtosca ábhartha go léir agus prionsabal na comhréireachta dá dtagraítear in Airteagal 5(1)(c) de RGCS á chur i bhfeidhm, an bhfuil údar réasúnach le tréimhse coinneála sonraí pearsanta ag an rialaitheoir i bhfianaise an chuspóra maidir le scaipeadh fógraí pearsantaithe a chumasú.
58
In aon chás, ní mór coinneáil sonraí pearsanta úsáideoirí ardáin líonra shóisialta ar feadh tréimhse neamhtheoranta chun críoch fógraíochta spriocdhírithe a mheas mar chur isteach díréireach ar na cearta a ráthaítear do na húsáideoirí sin le RGCS.
59
Ar an tríú dul síos, maidir leis an bhfíoras go ndéantar na sonraí pearsanta atá i gceist sna príomhimeachtaí a bhailiú, a chomhiomlánú, a anailísiú agus a phróiseáil chun críoch fógraíochta spriocdhírithe, gan idirdhealú de réir chineál na sonraí sin, ní mór a mheabhrú gur chinn an Chúirt cheana féin, ag féachaint do phrionsabal an íoslaghdaithe sonraí, a leagtar síos in Airteagal 5(1)(c) de RGCS, nach féidir leis an rialaitheoir dul ar aghaidh, ar bhealach ginearálta agus neamh-idirdhealaitheach, le bailiú sonraí pearsanta agus nach mór dó staonadh ó shonraí a bhailiú nach bhfuil fíor-riachtanach chun críocha na próiseála (breithiúnas an 24 Feabhra 2022, Valsts ieņēmumu dienests (Sonraí pearsanta a phróiseáil chun críoch cánach), C‑175/20, EU:C:2022:124, mír 74).
60
Ba cheart a thabhairt faoi deara freisin go gceanglaítear le hAirteagal 25(2) den Rialachán sin ar an rialaitheoir bearta iomchuí a chur chun feidhme chun a áirithiú, de réir réamhshocrú, nach bpróiseáiltear ach sonraí pearsanta is gá chun críocha gach sainchuspóra den phróiseáil. Faoin bhforáil sin, tá feidhm ag ceanglas den sórt sin, inter alia, maidir le cainníocht na sonraí pearsanta a bhailítear agus maidir le méid a bpróiseála, chomh maith lena dtréimhse choinneála.
61
Sa chás seo, is léir ón ordú tarchuir go mbailíonn Meta Platforms Ireland sonraí pearsanta úsáideoirí Facebook, lena n‑áirítear Schrems, a bhaineann le gníomhaíochtaí na n‑úsáideoirí sin ar an líonra sóisialta sin agus lasmuigh den líonra sin araon, lena n‑áirítear, go háirithe, sonraí a bhaineann le ceadú an ardáin ar líne agus leathanaigh agus aipeanna idirlín tríú páirtí, agus go leanann sé freisin iompar loingseoireachta úsáideoirí ar na leathanaigh sin trí ‘social plugins’ agus ‘pixels’ arna gcur isteach ar na leathanaigh idirlín lena mbaineann.
62
Mar a chinn an Chúirt cheana, tá próiseáil den sórt sin an‑fhairsing ós rud é go mbaineann sí le sonraí a d’fhéadfadh a bheith neamhtheoranta agus go bhfuil tionchar suntasach aici ar an úsáideoir, go leor, nó beagnach gach ceann, de na gníomhaíochtaí ar líne a bhfuil faireachán á dhéanamh orthu ag Meta Platforms Ireland, rud a d’fhéadfadh a bheith ina chúis le faireachán leanúnach ar a shaol príobháideach (breithiúnas an 4 Iúil 2023, Meta Platforms agus páirtithe eile(Coinníollacha ginearálta úsáide líonra sóisialta), C‑252/21, EU:C:2023:537, mír 118].
63
Sna himthosca sin, is saintréith de phróiseáil na sonraí atá i gceist sna príomhimeachtaí é cur isteach tromchúiseach ar chearta bunúsacha na n‑ábhar sonraí, go háirithe a gcearta maidir le meas ar an saol príobháideach agus maidir le cosaint sonraí pearsanta a ráthaítear le hAirteagail 7 agus 8 de Chairt um Chearta Bunúsacha an Aontais Eorpaigh, rud nach ndealraíonn sé, faoi réir na bhfíoruithe atá le déanamh ag an gcúirt a rinne an tarchur, go bhfuil údar réasúnta leis i bhfianaise an chuspóra maidir le scaipeadh fógraí spriocdhírithe a chumasú.
64
In aon chás, dealraíonn sé nach bhfuil úsáid neamh-idirdhealaitheach na sonraí pearsanta go léir atá i seilbh ardán líonra shóisialta chun críoch fógraíochta, beag beann ar íogaireacht na sonraí sin, ina cur isteach comhréireach ar na cearta a ráthaítear d’úsáideoirí an ardáin sin le RGCS.
65
I bhfianaise an mhéid sin roimhe seo, is é an freagra ar an dara ceist nach mór Airteagal 5(1)(c) de RGCS a léiriú sa chaoi go gcuirtear cosc leis an bprionsabal ‘íoslaghdú sonraí’, a leagtar síos ann, ar na sonraí pearsanta go léir a fuair rialaitheoir, amhail oibreoir ardáin líonra shóisialta ar líne, ón ábhar sonraí nó ó thríú páirtithe agus a bailíodh ar an ardán sin agus lasmuigh de a chomhiomlánú, a anailísiú agus a phróiseáil chun críoch fógraíochta spriocdhírithe, gan aon teorainn ama agus gan idirdhealú de réir chineál na sonraí sin.
An ceathrú ceist
66
Leis an gceist sin, fiafraíonn an chúirt a rinne an tarchur, go bunúsach, an gá Airteagal 9(2)(e) de RGCS a léiriú sa chaoi go n‑údaraítear d’oibreoir ardáin líonra shóisialta ar líne próiseáil a dhéanamh ar shonraí eile a bhaineann le gnéaschlaonadh an duine sin a fuarthas, i gcás inarb iomchuí, lasmuigh den ardán sin ó fheidhmchláir agus ó shuíomhanna gréasáin comhpháirtithe tríú páirtí toisc gur chuir duine a thuairimí in iúl maidir lena ghnéaschlaonadh ag cruinniú comhchéime, oscailte don phobal, d’fhonn na feidhmchláir agus na suíomhanna gréasáin sin a chomhiomlánú agus a anailísiú, chun fógraíocht phearsantaithe a thairiscint dó nó di.
67
Go sonrach, féachann an chúirt a rinne an tarchur lena fháil amach, leis an ráiteas a rinne Schrems ag cruinniú comhchéime, an bhfuil sé i dteideal na cosanta a thugtar le hAirteagal 9(1) de RGCS a thuilleadh agus, dá bhrí sin, an raibh Facebook i dteideal sonraí eile a bhaineann lena ghnéaschlaonadh a phróiseáil.
68
Mar réamhphointe, ba cheart a thabhairt faoi deara gur tionóladh an cruinniú comhchéime a ndearna an chúirt a rinne an tarchur tagairt dó, ar ina chomhthéacs a rinne Schrems ráiteas maidir lena ghnéaschlaonadh, an 12 Feabhra 2019 agus, mar is léir ón ordú tarchuir, go raibh sonraí pearsanta maidir le gnéaschlaonadh Schrems á bpróiseáil cheana féin ag Meta Platforms Ireland ar an dáta sin, agus mar thoradh air sin go raibh an ráiteas sin tar éis tús a chur le próiseáil sonraí den sórt sin.
69
Dá bhrí sin, ní mór a thuiscint nach mbaineann an ceathrú ceist a chuir an chúirt a rinne an tarchur ach leis an bpróiseáil a d’fhéadfaí a dhéanamh ar shonraí a bhaineann le gnéaschlaonadh Schrems a rinne Meta Platforms Ireland tar éis an 12 Feabhra 2019. Mar sin féin, is faoin gcúirt a rinne an tarchur atá sé a fháil amach ar tharla an chóireáil sin i ndáiríre tar éis an dáta sin, i gcomhréir leis an gcásdlí dá dtagraítear i mír 42 den bhreithiúnas seo.
70
Chun an cheist sin a fhreagairt, tá sé tábhachtach, ar an gcéad dul síos, a mheabhrú go luaitear in aithris 51 de RGCS go bhfuil cosaint ar leith dlite do shonraí pearsanta atá, de bharr a gcineáil, an‑íogair ó thaobh cearta agus saoirsí bunúsacha de, ós rud é go bhféadfadh an comhthéacs ina ndéantar iad a phróiseáil a bheith ina chúis le rioscaí suntasacha do na saoirsí agus do na cearta sin. Sonraítear san aithris sin nár cheart sonraí pearsanta den sórt sin a phróiseáil, ach amháin má údaraítear próiseáil sna cásanna sonracha dá bhforáiltear sa Rialachán sin.
71
Sa chomhthéacs sin, leagtar síos in Airteagal 9(1) RGCS an prionsabal maidir le toirmeasc ar chatagóirí speisialta sonraí pearsanta, dá luaitear ann, a phróiseáil. Is éard a áirítear leis sin, go háirithe, ná sonraí lena léirítear tionscnamh ciníoch nó eitneach, tuairimí polaitiúla, nó creideamh reiligiúnach chomh maith le sonraí a bhaineann le sláinte, saol gnéis nó gnéaschlaonadh duine nádúrtha.
72
Chun críocha chur i bhfeidhm Airteagal 9(1) de RGCS, tá sé tábhachtach a fhíorú, i gcás próiseáil sonraí pearsanta arna déanamh ag oibreoir líonra shóisialta ar líne, dá bhféadfadh na sonraí sin faisnéis a nochtadh a thagann faoi cheann de na catagóirí dá dtagraítear san fhoráil sin, an mbaineann an fhaisnéis sin le húsáideoir an líonra sin nó le haon duine nádúrtha eile. Más amhlaidh atá, tá toirmeasc ar phróiseáil sonraí pearsanta den sórt sin, faoi réir na maoluithe dá bhforáiltear in Airteagal 9(2) de RGCS.
73
Mar a chinn an Chúirt cheana féin, tá an toirmeasc sin ar phrionsabal, a leagtar síos in Airteagal 9(1) de RGCS, neamhspleách ar cibé an bhfuil nó nach bhfuil an fhaisnéis a nochtar leis an bpróiseáil atá i gceist cruinn agus an bhfuil an rialaitheoir ag gníomhú chun faisnéis a fháil a thagann faoi cheann de na catagóirí sonracha dá dtagraítear san fhoráil sin. I bhfianaise na rioscaí suntasacha do shaoirsí bunúsacha agus do chearta bunúsacha na n‑ábhar sonraí a eascraíonn as aon phróiseáil ar shonraí pearsanta a thagann faoi na catagóirí dá dtagraítear in Airteagal 9(1) de RGCS, is é cuspóir RGCS próiseáil den sórt sin a thoirmeasc, gan beann ar chuspóir sonraithe na próiseála sin (breithiúnas an 4 Iúil 2023, Meta Platforms agus páirtithe eile(Coinníollacha ginearálta úsáide líonra sóisialta), C‑252/21, EU:C:2023:537, míreanna 69 agus 70).
74
É sin ráite, cé go dtoirmisctear le hAirteagal 9(1), ar bhonn prionsabail, próiseáil sonraí a bhaineann, inter alia, le gnéaschlaonadh, foráiltear le mír 2 den Airteagal sin, i bpointí (a) go (j) de, do 10 maolú atá neamhspleách ar a chéile agus nach mór, dá bhrí sin, measúnú neamhspleách a dhéanamh orthu. Dá bhrí sin, ós rud é nach gcomhlíontar na coinníollacha maidir le cur i bhfeidhm ceann de na maoluithe dá bhforáiltear i mír 2, ní féidir cosc a chur ar rialaitheoir brath ar mhaolú eile dá dtagraítear san fhoráil sin (breithiúnas an 21 Nollaig 2023, Krankenversicherung Nordrhein, C‑667/21, EU:C:2023:1022, mír 47).
75
Maidir leis an maolú dá bhforáiltear in Airteagal 9(2)(e) de RGCS, go háirithe, ní mór a mheabhrú, faoin bhforáil sin, nach bhfuil feidhm ag an toirmeasc i bprionsabal ar aon phróiseáil ar chatagóirí speisialta sonraí pearsanta, a leagtar síos in Airteagal 9(1), i gcás ina mbaineann an phróiseáil le sonraí pearsanta ‘ar follasach gur chuir an t‑ábhar sonraí ar fáil go poiblí iad’.
76
A mhéid a dhéantar foráil ann maidir le heisceacht ón bprionsabal lena dtoirmisctear próiseáil catagóirí speisialta sonraí pearsanta, ní mór Airteagal 9(2)(e) de RGCS a léirmhíniú go sriantach (féach, chuige sin, breithiúnas an 4 Iúil 2023, Meta Platforms agus páirtithe eile (Coinníollacha ginearálta úsáide de líonra sóisialta), C‑252/21, EU:C:2023:537, mír 76 agus an cásdlí dá dtagraítear).
77
Dá bhrí sin, chun críocha chur i bhfeidhm na heisceachta a leagtar síos in Airteagal 9(2)(e) de RGCS, ní mór a fháil amach an raibh sé i gceist ag an ábhar sonraí, trí ráiteas nó trí ghníomhaíocht shoiléir dhearfach, na sonraí pearsanta lena mbaineann a chur ar fáil don phobal i gcoitinne Meta Platforms agus páirtithe eile(Coinníollacha ginearálta úsáide líonra sóisialta), C‑252/21, EU:C:2023:537, mír 77).
78
Sa chás seo, is léir ón ordú tarchuir go raibh an cruinniú comhchéime a tionóladh i Vín an 12 Feabhra 2019, ar ina chomhthéacs a rinne Schrems ráiteas maidir lena ghnéaschlaonadh, inrochtana don phobal, a d’fhéadfadh ticéad a fháil chun freastal air i láthair laistigh de theorainneacha na n‑áiteanna a bhí ar fáil, agus go ndearnadh é a shruthú. Ina theannta sin, foilsíodh clárú an mhairc sin ina dhiaidh sin i bhfoirm podchraolta agus ar chainéal Youtube an Choimisiúin.
79
Sna himthosca sin, agus faoi réir na bhfíoruithe atá le déanamh ag an gcúirt náisiúnta, ní féidir a chur as an áireamh gur gníomh é an ráiteas sin, cé gur cuid d’óráid níos leithne é agus a rinneadh chun próiseáil sonraí pearsanta Facebook a cháineadh, agus chun na críche sin amháin, lenar chuir an duine lena mbaineann, agus láneolas aige ar na fíorais, a ghnéaschlaonadh in iúl go poiblí go follasach, de réir bhrí Airteagal 9(2)(e) de RGCS.
80
Ar an dara dul síos, cé go bhfuil sé de thoradh ar an bhfíoras go ndearna an t‑ábhar sonraí a bhaineann lena ghnéaschlaonadh nó lena gnéaschlaonadh a phoibliú go follasach gur féidir sonraí a phróiseáil, de mhaolú ar an toirmeasc a leagtar síos in Airteagal 9(1) de RGCS agus i gcomhréir leis na ceanglais a eascraíonn as forálacha eile an Rialacháin sin (féach, chuige sin, breithiúnas an 24 Meán Fómhair 2019, GC agus páirtithe eile(Tagairtí do shonraí íogaire a bhaint), C‑136/17, EU:C:2019:773, mír 64), ní údaraítear leis sin, ann féin, i gcontrárthacht le maíomh Meta Platforms Ireland, próiseáil sonraí pearsanta eile a bhaineann le gnéaschlaonadh an duine sin.
81
Dá bhrí sin, ar an gcéad dul síos, bheadh sé contrártha leis an léiriú sriantach atá le tabhairt ar Airteagal 9(2)(e) de RGCS a mheas go n‑éalaíonn na sonraí go léir a bhaineann le gnéaschlaonadh duine ón gcosaint a eascraíonn as mír 1 den Airteagal sin ar an aon fhoras amháin gur chuir an t‑ábhar sonraí sonraí pearsanta a bhaineann lena ghnéaschlaonadh nó lena gnéaschlaonadh ar fáil go poiblí go follasach.
82
Ar an dara dul síos, cé gur léir gur chuir duine sonraí a bhaineann lena ghnéaschlaonadh nó lena gnéaschlaonadh ar fáil go poiblí, ní féidir a bhaint de thátal as gur thug an duine sin a thoiliú nó a toiliú, de réir bhrí Airteagal 9(2)(a) de RGCS, le próiseáil sonraí eile a bhaineann lena ghnéaschlaonadh nó lena gnéaschlaonadh ag oibreoir ardáin líonra shóisialta ar líne.
83
I bhfianaise an mhéid sin roimhe seo, is é an freagra ar an gceathrú ceist nach mór Airteagal 9(2)(e) de RGCS a léiriú sa chaoi, ós rud é gur chuir duine a thuairimí nó a tuairimí in iúl maidir lena ghnéaschlaonadh nó lena gnéaschlaonadh ag cruinniú comhchéime, oscailte don phobal, ní údaraítear d’oibreoir ardáin líonra shóisialta ar líne próiseáil a dhéanamh ar shonraí eile a bhaineann le gnéaschlaonadh an duine sin, ar sonraí iad a fuarthas, i gcás inarb iomchuí, lasmuigh den ardán sin ó fheidhmchláir agus ó shuíomhanna gréasáin tríú páirtí, d’fhonn na feidhmchláir agus na suíomhanna gréasáin sin a chomhiomlánú agus a anailísiú, chun fógraíocht phearsantaithe a thairiscint dó nó di.
Costais
84
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Ceathrú Dlísheomra) mar seo a leanas:
1.
Maidir le hAirteagal 5(1)(e) de Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‑aisghairtear Treoir 95/46/CE (an Rialachán Ginearálta maidir le Cosaint Sonraí)
ní mór léiriú a dhéanamh mar seo a leanas:
cuirtear cosc leis an bprionsabal ‘íoslaghdú sonraí’, a leagtar síos ann, ar na sonraí pearsanta go léir a fuair rialaitheoir, amhail oibreoir ardáin líonra shóisialta ar líne, ón ábhar sonraí nó ó thríú páirtithe agus a bailíodh ar an ardán sin agus lasmuigh de a chomhiomlánú, a anailísiú agus a phróiseáil chun críoch fógraíochta spriocdhírithe, gan aon teorainn ama agus gan idirdhealú de réir chineál na sonraí sin.
2.
Maidir le hAirteagal 9(2)(e) de Rialachán 2016/679
ní mór léiriú a dhéanamh mar seo a leanas:
ós rud é gur chuir duine a thuairimí nó a tuairimí in iúl maidir lena ghnéaschlaonadh nó lena gnéaschlaonadh ag cruinniú comhchéime, oscailte don phobal, ní údaraítear d’oibreoir ardáin líonra shóisialta ar líne próiseáil a dhéanamh ar shonraí eile a bhaineann le gnéaschlaonadh an duine sin, ar sonraí iad a fuarthas, i gcás inarb iomchuí, lasmuigh den ardán sin ó fheidhmchláir agus ó shuíomhanna gréasáin tríú páirtí, d’fhonn na feidhmchláir agus na suíomhanna gréasáin sin a chomhiomlánú agus a anailísiú, chun fógraíocht phearsantaithe a thairiscint dó nó di.
Sínithe
(
*1
)	Teanga an cháis: an Ghearmáinis.